Oud-polisieman help glo selfone roofArgieffoto: SAPD, Facebook Vier verdagtes, onder wie ŉ oud-polisieman, is in hegtenis geneem nadat ŉ winkel by ŉ inkopiesentrum in Mbombela (Nelspruit) beroof is. Die roof het glo 08:00 Dinsdagoggend plaasgevind, toe rowers die winkelpersoneel gyselaar gehou, vasgebind en van skootrekenaars, selfone en kontant beroof het. Volgens Selvy Mohlala, polisiewoordvoerder in Mpumalanga, was een van die personeellede in die badkamer toe die voorval plaasgevind het, en kon hy dit regkry om hulp te ontbied. “Sekerheidswagte in die winkelsentrum het vinnig reageer en die verdagtes voorgekeer soos hulle van die toneel gevlug het. Die mans is egter in ŉ wit Toyota sonder nommerplate daar weg. Die polisie in Mbombela kon die verdagtes wel kort daarna vastrek.” Die gesteelde goedere sowel as wapens en ammunisie is in die verdagtes se besit gevind en op beslag gelê. Die verdagtes sal binnekort op aanklagte van sakeroof, die besit van vermoedelik gesteelde goedere en die onwettige besit van wapens en ammunisie in die landdroshof in Mbombela verskyn.